Nuu uni kɨu n‑xio ɨɨn viko tnundaʼa ñuu nani Caná distrito Galilea.
Te viko veʼe ijan tuu dɨʼɨ Jesús.
Te dɨuni n‑ka jaʼan ñayiu ijan Jesús xiʼin se dakuaʼa‑ia,
xa jɨʼɨn‑ia viko tnundaʼa.
Te n‑ndoko vinu kuixi,
te n‑jaʼan dɨʼɨ Jesús nuu‑ia:
—Xá n‑ndoko vinu.
N‑jaʼan Jesús:
—Dɨʼɨ‑da,
¿nakuenda duʼa jaʼan‑n?
Ta xee ka hora xa kada‑da tniu n‑taxi Ianyuux.
N‑jaʼan dɨʼɨ‑ia nuu se ka dakee xio xa io viko:
—Kada koio davaʼa nga xa taʼu tniu‑i.
Te io iñu yoo yuú kaxi yɨyujun ijan.
Ɨɨn ɨɨn yoo ñuʼu koon diko a ɨɨn cientu litro ndute.
Ndute ka nandaʼa ñayiu Israel xa xneʼe ii‑i.
Te n‑jaʼan Jesús nuu se ka dakee xio xa io viko:
—Dachitu yoo ya ndute.
N‑ka dachitu‑s yoo ndute.
N‑xiaʼan‑ia:
—Vitna tava itaʼu‑té,
te kaneʼe‑té juaʼan nuu se yɨndaʼa ntdaa xa io viko.
Te neʼe‑s‑té juaʼan.
N‑xiʼi se yɨndaʼa viko itaʼu ndute n‑nduu vinu,
ko mee‑s ña n‑xini nde n‑kixi vinu.
Ko n‑ka xini se ka dakee xio xa io viko,
chi mee‑s n‑ka xe tava‑té.
Se yɨndaʼa xa io viko,
n‑kana‑s noviu,
te n‑jaʼan‑s:
—Ntdaa ñayiu,
ditna ka dakee xio‑i vinu vaʼa ka.
Te dada,
na n‑yaʼa xa n‑ka xiʼi vaʼa se xyɨʼɨ viko,
dakee xio‑i vinu ndaʼu ka.
Ko mee‑n,
nevaʼa‑n vinu vaʼa ka nde vitna.
Duʼa n‑kuu milagru kiʼna nuu n‑kida Jesús.
Ñuu nani Caná distrito Galilea,
n‑dandeʼa Jesús ñayiu xa taxnuni‑ia nuu ntdaa xa io.
Te n‑ka jandixa ñaʼa se dakuaʼa‑ia.
Te n‑xeʼen Jesús ñuu nani Capernaum.
Dɨʼɨ‑ia,
ñani‑ia,
se dakuaʼa‑ia du.
Ijan n‑ndoo‑ia uni koon kɨu.